Man sterf toe groep hom oor Alexandra-brand aanvalBrand in die Alexandra- informele nedersetting in Johannesburg (Foto: Johannesburgse nooddienste/Twitter) ŉ Man is dood nadat ŉ groep inwoners hom aangeval het oor ŉ brand wat Donderdagmiddag tussen 150 en 200 sinkstrukture in die Alexandra- informele nedersetting naby Sandton in Johannesburg verwoes het. Kapt Steve Malatji, woordvoerder van die polisie, het Saterdag aan Maroela Media bevestig ŉ groep inwoners het die man daarvan beskuldig is dat hy verantwoordelik is vir die brand. Hy het op pad na die hospitaal aan sy beserings beswyk. “Die polisie ondersoek ŉ saak van moord,” het Malatji gesê. Hy het bygevoeg die polisie ondersoek ook die oorsaak van die brand. “Ons kan nie bevestig dat dit wel brandstigting was totdat ŉ ooggetuie na vore kom en inligting kan bevestig nie. Ons werk saam met die brandweer om die oorsaak van die brand te bepaal. Dit is nog nie in hierdie stadium duidelik of die brand doelbewus gestig is nie.” Maroela Media het vroeër berig Nana Radebe, woordvoerder van die Johannesburgse nooddienste, het gesê daar word beweer twee mense in die nedersetting het rusie gemaak en een van hulle het die ander se plakkershut aan die brand gesteek. Die brand het daarna vinnig deur ŉ groot deel van die nedersetting versprei. Sy sê dié bewerings moet egter nog deur die polisie bevestig word en dit vorm deel van die owerhede se ondersoek. Nooddienste is omstreeks 16:00 na die nedersetting ontbied en het tot 21:00 gespook om die vlamme in bedwang te bring. Daarna moes brandbestryders nog plekke wat gesmeul het, natspuit en teen middernag was die smeulende gedeeltes ook geblus.